b'\n_START_ARTICLE_\nMorfem\n_START_PARAGRAPH_\nMorf\xc3\xa9m je v jezikovnem sistemu najmanj\xc5\xa1a enota besede s samostojnim semanti\xc4\x8dnim pomenom. Na izrazni ravni morfeme sestavljajo fonemi (najmanj\xc5\xa1e razlo\xc4\x8devalne enote jezikovnega sistema), v pisni obliki pa so morfemi sestavljeni iz grafemov (najmanj\xc5\xa1ih enot pisnega jezika)._NEWLINE_Pojem morfem se razlikuje od pojma besede, saj mnogi morfemi samostojno ne morejo biti besede. Morfem je prost, \xc4\x8de lahko obstaja sam, ali vezan, \xc4\x8de se izklju\xc4\x8dno rabi ob prostem morfemu._NEWLINE_Jezikoslovna veja, ki prou\xc4\x8duje glasovne in naglasne zna\xc4\x8dilnosti morfema oziroma morfemov besede, se imenuje morfonologija.\n_START_SECTION_\nZgledi\n_START_PARAGRAPH_\nZgled morfema je lip- v besedi lipa. Morfem ima lahko razli\xc4\x8dice, na primer r\xc3\xaa\xc4\x8d-, r\xc3\xaac-, rec-, r\xc3\xaak-, r\xc3\xa9k-, rek- v oblikah besede r\xc3\xaa\xc4\x8dem, r\xc3\xaaci, rec\xc3\xadte, r\xc3\xaakla, r\xc3\xa9kel, rek\xc3\xb3\xc4\x8d.'